На граніцах з Беларуссю прадаўжаюць адзначацца выпадкі захворвання свіней на афрыканскую чуму. Яны былі зафіксаваны ў Літве, Польшчы, Расійскай Федэрацыі, і гэта акалічнасць не можа не насцярожваць. Разам з гэтым усім зразумела: каб не пусціць захворванне на тэрыторыю нашай краіны ўвогуле і раёна ў прыватнасці, неабходна строга выконваць меры прафілактыкі. Пра гэта вялася гаворка на пасяджэнні раённага штаба па папярэджанні афрыканскай чумы свіней. Яно адбылося на мінулым тыдні ў Глускім райвыканкаме і праходзіла пад старшынствам першага намесніка старшыні райвыканкама Алены Булатоўскай. Паколькі асноўнай крыніцай віруса афрыканскай чумы свіней з’яўляюцца дзікі, то патрэбна прыняць усе меры па іх знішчэнні. Між тым, як было адзначана на пасяджэнні штаба, на тэрыторыі раёна было зафіксавана сем асобін гэтай жывёлы, таму дадзена даручэнне Глускаму лясгасу і раённай арганізацыі паляўнічых і рыбаловаў правесці іх адстрэл. Таксама ў сельскай мясцовасці неабходна правесці падворныя абходы і скласці новыя спісы прыватных домаўладанняў, дзе ўтрымліваюцца свінні. Гэта заданне для старшынь сельскіх Саветаў, якое яны могуць выканаць з дапамогай сельскіх стараст.